《寄亳州薛考功》
明代·高叔嗣

少年不识字，持戟仕金门。
万事蹉跎岂自料，一官憔悴与谁言。
上书昨日辞天子，还从阙下归田里。
束缚始自重为人，激昂尚欲酬知己。
不悟名轻世果然，翻嫌计晚身如此。
便尔深林学遁栖，家贫那免伏耕犁。
腰镰暮向夷门北，倚仗朝过莘野西。
伐木手营一茅宇，披榛力灌几药畦。
箧中笔砚无时把，肘后诗书坐懒题。
往往顽痴众所疑，悠悠端合困明时。
闻君解语五千字，宅畔仙窟定所知。
此日低头应笑我，平时开口却为谁？

作者简介：（1502—1538）明河南祥符人，字子业。号苏门山人。嘉靖二年进士。授工部主事，改吏部。历稽勋郎中。出为山西左参政，断疑狱，人称为神。迁湖广按察使。卒官。少受知李梦阳，与马理、王道切磋文艺。有《苏门集》。